text: Idrætsfest i Horsens
  04 februar 2013 kl. 09.41
  Horsens Kommunes idrætspris uddeles mandag til juniorer og voksne, der har vundet mesterskaber i 2012.
  Der er sendt 283 invitationer til unge og voksne idrætsfolk, der alle har udmærket sig med en guldmedalje, et DM eller et andet mesterskab i 2012.
  Mandag står borgmester Peter Sørensen og kulturudvalgsformand Andreas Boesen klar i rådhusets forhal med et lille glaskunstværk som kommunens anerkendelse af resultaterne til alle vinderne.
  Arrangementet begynder kl. 17.00 for juniorer og klokken 19.00 for voksne.
  Årets prismodtagere repræsenterer en bred vifte af idrætsgrene, og det er sportsjournalist Tommy Poulsen fra Horsens Folkeblad, der er konferencier. Et højdepunkt bliver et interview med den lokale nordiske og danske mester og OL-deltager, Anne-Marie Rindom, der har vundet sine titler i bådtypen Laser Radial.
  Som optakt til det officielle program bydes på streetaktiviteter, blandt andet trialbike-show, der er en særlig street-variant af mountainbiking.
  